Document ID: 32000D0251

Απόφαση της Επιτροπής
της 17ης Μαρτίου 2000
που αναγνωρίζει καταρχήν την πληρότητα του φακέλου που υπεβλήθη για λεπτομερή εξέταση με σκοπό την ενδεχόμενη καταχώριση της RPA407213 (fenamidone) στο παράρτημα Ι της οδηγίας 91/414/ΕΟΚ του Συμβουλίου σχετικά με τη διάθεση στην αγορά φυτοπροστατευτικών προϊόντων
[κοινοποιηθείσα υπό τον αριθμό Ε(2000) 699]
(Κείμενο που παρουσιάζει ενδιαφέρον για τον ΕΟΧ)
(2000/251/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 1999/80/ΕΚ της Επιτροπής(2), και ιδίως το άρθρο 6 παράγραφος 3,
Εκτιμώντας τα ακόλουθα:
(1) Η οδηγία 91/414/ΕΟΚ (η οποία στο εξής καλείται "η οδηγία") προβλέπει την κατάρτιση ενός κοινοτικού καταλόγου δραστικών ουσιών που επιτρέπονται για χρήση σε φυτοπροστατευτικά προϊόντα.
(2) Η Rhône-Poulenc Ag. υπέβαλε ένα φάκελο για τη δραστική ουσία RΡΑ407213 (fenamidone) στις γαλλικές αρχές στις 15 Σεπτεμβρίου 1999.
(3) Οι εν λόγω αρχές ενημέρωσαν την Επιτροπή σχετικά με τα αποτελέσματα μιας αρχικής εξέτασης του φακέλου για να βεβαιωθούν ότι περιλαμβάνει όλες τις πληροφορίες που προβλέπονται στο παράρτημα ΙΙ και, για τουλάχιστον ένα φυτοπροστατευτικό προϊόν που περιέχει τη σχετική δραστική ουσία, στο παράρτημα ΙΙΙ της οδηγίας. Στη συνέχεια, σύμφωνα με το άρθρο 6 παράγραφος 2, ο αιτών υπέβαλε το φάκελο στην Επιτροπή και σε άλλα κράτη μέλη.
(4) Ο φάκελος για την RΡΑ407213 (fenamidone) διεβιβάσθη στη μόνιμη φυτοϋγειονομική επιτροπή στις 17 Ιανουαρίου 2000.
(5) Το άρθρο 6 παράγραφος 3 της οδηγίας απαιτεί επίσημη επιβεβαίωση σε κοινοτικό επίπεδο ότι κάθε φάκελος πληροί τις απαιτήσεις για τις πληροφορίες που καθορίζονται στο παράρτημα ΙΙ και, για τουλάχιστον ένα φυτοπροστατευτικό προϊόν που περιέχει τη σχετική δραστική ουσία, στο παράρτημα ΙΙΙ της οδηγίας.
(6) Η επιβεβαίωση αυτή είναι αναγκαία για να καταστεί δυνατή η λεπτομερής εξέταση του φακέλου και για να μπορέσουν τα κράτη μέλη να χορηγήσουν προσωρινή έγκριση για φυτοπροστατευτικά προϊόντα που περιέχουν τη σχετική δραστική ουσία σύμφωνα με τους όρους που καθορίζονται στο άρθρο 8 παράγραφος 1 της οδηγίας, και ιδίως τον όρο που αφορά τη λεπτομερή αξιολόγηση της δραστικής ουσίας και του φυτοπροστατευτικού προϊόντος υπό το φως των απαιτήσεων που καθορίζονται από την οδηγία.
(7) Η απόφαση αυτή δεν αποκλείει να ζητηθούν περαιτέρω πληροφορίες από τον αιτούντα, αν, κατά την λεπτομερή εξέταση, διαπιστωθεί ότι απαιτούνται οι πληροφορίες αυτές για να ληφθεί μια απόφαση.
(8) Τα κράτη μέλη και η Επιτροπή συμφωνούν ότι η Γαλλία θα εξετάσει λεπτομερώς το φάκελο για την RΡΑ407213 (fenamidone).
(9) Η Γαλλία θα αποστείλει στην Επιτροπή έκθεση αξιολόγησης η οποία περιλαμβάνει τα πορίσματα της εξέτασης συνοδευόμενα από τυχόν συστάσεις για καταχώριση ή μη και τυχόν σχετικούς όρους, το συντομότερο δυνατό, αλλά οπωσδήποτε σε ένα χρόνο. Μετά από τη λήψη της έκθεσης, η λεπτομερής εξέταση θα συνεχισθεί απ' όλα τα κράτη μέλη στο πλαίσιο της μόνιμης φυτοϋγειονομικής επιτροπής.
(10) Τα μέτρα προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο ακόλουθος φάκελος πληροί καταρχήν τις απαιτήσεις για τα στοιχεία που καθορίζονται στο παράρτημα ΙΙ και, για τουλάχιστον ένα φυτοπροστατευτικό προϊόν που περιέχει τη σχετική δραστική ουσία, στο παράρτημα ΙΙΙ της οδηγίας, λαμβανομένων υπόψη των προβλεπόμενων χρήσεων:
ο φάκελος που υπεβλήθη από την Rhône-Poulenc Ag. στην Επιτροπή και στα κράτη μέλη με σκοπό την καταχώριση της RΡΑ407213 (fenamidone) ως δραστικής ουσίας στο παράρτημα Ι της οδηγίας 91/414/ΕΟΚ και παραπέμφθηκε στη μόνιμη φυτοϋγειονομική επιτροπή στις 17 Ιανουαρίου 2000.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 17 Μαρτίου 2000.

Labels: 20
0
3
6
12
18